**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς «Οι περί Μέτρων και Σταθμών (Τροποποιητικοί) Κανονισμοί του 2023»**

**Παρόντες:**

|  |  |
| --- | --- |
| Κυριάκος Χατζηγιάννης | Ανδρέας Πασιουρτίδης |
| Αβέρωφ Νεοφύτου | Πανίκος Λεωνίδου |
| Κώστας Κώστα | Ηλίας Μυριάνθους |
| Γιαννάκης Γαβριήλ | Σταύρος Παπαδούρης |

Η Κοινοβουλευτική Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε δύο συνεδρίες της, που πραγματοποιήθηκαν στις 27 Φεβρουαρίου και 5 Μαρτίου 2024. Στο πλαίσιο της εξέτασης των υπό αναφορά κανονισμών από την επιτροπή κλήθηκαν και παρευρέθηκαν ενώπιόν της εκπρόσωποι της Υπηρεσίας Μέτρων και Σταθμών του Υπουργείου Ενέργειας, Εμπορίου και Βιομηχανίας, του Κυπριακού Εμπορικού Επιμελητηρίου (ΚΕΒΕ), της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ) και της εταιρείας πετρελαιοειδών Coral Energy Products Cyprus Ltd.

H Ομοσπονδία Εργοδοτών και Βιομηχάνων (ΟΕΒ), η Ένωση Δήμων Κύπρου, η Ένωση Κοινοτήτων Κύπρου, το Επιστημονικό και Τεχνικό Επιμελητήριο Κύπρου και οι εταιρείες πετρελαιοειδών «Staroil», «Petrolina», «Hellenic Petroleum» και «Exxonmobil», παρ’ όλο που κλήθηκαν, δεν εκπροσωπήθηκαν στις συνεδριάσεις της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Νίκος Σύκας και Χρύσης Παντελίδης.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 68 του περί Μέτρων και Σταθμών Νόμου, είναι η αναθεώρηση των τελών που επιβάλλει η Υπηρεσία Μέτρων και Σταθμών μεταξύ άλλων για την επαλήθευση και σήμανση μέτρων και σταθμών και την έκδοση των πιστοποιητικών που προβλέπονται στους υπό τροποποίηση κανονισμούς.

Σύμφωνα με τον εκπρόσωπο της Υπηρεσίας Μέτρων και Σταθμών του Υπουργείου Ενέργειας, Εμπορίου και Βιομηχανίας, η προτεινόμενη αναθεώρηση των τελών πραγματοποιήθηκε σύμφωνα με τις κατευθυντήριες γραμμές της Τεχνικής Επιτροπής Καθορισμού και Αναθεώρησης Τελών και Δικαιωμάτων, η οποία ακολούθως τα ενέκρινε, και αναμένεται να επιφέρει μείωση στο λειτουργικό κόστος των επηρεαζόμενων επιχειρήσεων. Ωστόσο, όπως ο ίδιος δήλωσε, η εφαρμογή των προτεινόμενων τελών θα επιφέρει και μείωση στα έσοδα του κράτους.

Σημειώνεται ότι η προαναφερθείσα τεχνική επιτροπή συστάθηκε δυνάμει των διατάξεων του άρθρου 39 του περί της Λογιστικής και Δημοσιονομικής Διαχείρισης και Χρηματοοικονομικού Ελέγχου της Δημοκρατίας Νόμου και είναι αρμόδια για τον καθορισμό και την αναθεώρηση τελών και δικαιωμάτων που καταβάλλονται για υπηρεσίες που παρέχονται μεταξύ άλλων από κυβερνητικές υπηρεσίες.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προτεινόμενων κανονισμών κατά τη συζήτησή τους ενώπιον της ολομέλειας του σώματος.

12 Μαρτίου 2024

Αρ. Φακ.: 23.03.060.068-2023

ΑΔ/ΜΓ/ΧΜ